planet siol

PONEDELJEK 15.09.2014, 12:03

**Zlata čeveljčka odprla novo sezono Mestnega gledališča**

*Avtor: Deja Crnović*

Smoletov dramolet Zlata čeveljčka v Mestnem gledališču ljubljanskem morda v poplavi absurdov res ponuja več vprašanj kot odgovorov, a v njem izstopa predvsem nihilistični spopad z neizbežnostjo.

|  |  |  |  |  |  |
| --- | --- | --- | --- | --- | --- |
|  | | | | | |
|  |  |  |  |  |  |

[Pin It](http://psn.sdn.si/sn/img/s975x549/14/258/635463801567498450_zlata-ceveljcka-1-foto-sebastian-cavazza.jpg)

Dramolet Zlata čeveljčka v režiji **Anje Suša** na oder Mestnega gledališča postavlja težka, eksistencialna vprašanja, a se ta zaradi številnih absurdnih vložkov spremenijo v groteskno malenkost. Zgodba o samomorilcu, ki mu sodišče s predsednikom in prisednikom sodi zaradi kršenja zakona, saj država ne dovoljuje samovoljne odločitve o prenehanju bivanja, postane zgodba o nezmožnosti družbe o zbranem argumentiranju pravil, ki smo si jih naložili.

[Boris Ostan in Milan ŠtefePin It](http://psn.sdn.si/sn/img/s975x650/14/258/635463801130843254_zlata-1010.jpg)

Odrski prostor, ki bolj kot na sodno dvorano spominja na čakalnico, polnijo predstavniki sodišča, katerih nujnost se kaže tudi v poimenovanjih: Dr. Predsednik (**Boris Ostan**), Dr. Prisednik (**Milan Štefe**) in Dr. Poročevalec (**Primož Pirnat**). Ti se izgubljajo v dnevnih travmah, monologih, ki nimajo logičnih zaključkov, in potlačenih željah, ki na dan bruhajo predvsem v razmerju odvetnice in tožilca (**Anja Drnovšek** in **Jaka Lah**), in celo čivkanju, ki dodatno poudarja absurdnost izgovorjenega na odru.

[Pin It](http://psn.sdn.si/sn/img/s975x452/14/258/635463803664192210_zlata-8539.jpg)

Obtoženi (**Jernej Gašperin**), mladi igralec, ki stori samomor z najlonsko vrvico za obešanje perila, tako izgubljeno tava med uradniki, ki v resnici ne vedo, kaj storiti z nekom, ki je zagrešil kaznivo dejanje, s katerim se vsi po malem spogledujejo ali pa ga vsaj ne obsojajo – tako si vsaj lahko razlagamo njihove napade tesnobe, ki jih rešujejo za steklom v ozadju sobe. Red navidezno poskušata ohraniti Administratorka (**Karin Komljanec**) in Sodni sluga (**Gregor Prah**), ki obtoženega za čas sojenja vdihne nazaj v življenje, z metodo "usta na usta".

[Gregor Prah in Boris OstanPin It](http://psn.sdn.si/sn/img/s975x650/14/258/635463802807262238_zlata-1315.jpg)

Prav administratorka in sodni sluga s svojima na videz obstranskima vlogama v kolesju absurdnega sodišča nakazujeta na edina žarka razuma, ki pa jih zasenči kopica rekvizitov, ki počasi polnijo oder. Banalnosti vsakdana, hobiji, naključne sprehajalke, ki jih srečujemo na poti v službo in želje po oddihu tam zgoraj, delujejo kot navlaka, ki se nabira okoli ključnega vprašanja, ki ga nihče v sodni dvorani ne zna postaviti. Proces se s papirji in nesmiselnim besednim pingpongom tako raje vrti okoli vprašanja, ali je bilo samomorilsko orožje res ukradeno.

[Primož Pirnat in Jernej GašperinPin It](http://psn.sdn.si/sn/img/s975x650/14/258/635463802336754174_zlata-ceveljcka-2-foto-sebastian-cavazza.jpg)

Zlata čeveljčka v režiji Anje Suša ves čas po malem zavajata občinstvo, a s prizori, kot je tisti z baloni, na katerih za čas obvisijo nastopajoči, postopoma dodaja elemente tistega, o čemer bi se zares morali pogovarjati na sodiščih. Tudi tokrat ni mogoče spregledati izjemne odrske prezence Primoža Pirnata, prijetno pa preseneča tudi Gregor Prah, ki svojo igralsko pot šele začenja.

**Foto:** Sebastian Cavazza, MGL

Ključne besede: [Zlata čeveljčka](http://www.siol.net/subsites/Arhiv.aspx?k=Zlata+%c4%8develj%c4%8dka), [MGL](http://www.siol.net/subsites/Arhiv.aspx?k=MGL)